Daar is ‘n doel met dit!!! – toortsie.com
September 18, 2017 September 19, 2017 ~ Kameel
Lê jou eier: Verskaf ‘n byskrif
Juffrou Nellie Murgpampoen bekyk haar klas vol gewasse met genoegdoening. Sy twyfel vir geen oomblik dat die opkomenede gradeplegtigheid vir uitstekende resultate gaan sorg nie. Haar hart swel van trots as sy na Antjie tamatie se ferm liggaam, pragtige kleur en blink gelaat kyk. “Net jammer haar hart is so sag,” dink die praktiese Nellie, “daar is nie plek vir sentiment in hierdie lewe nie, en vandag gaan diè klas van haar dit uitvind.
Met een vinger druk sy haar bril op haar neus terug, en maak keelskoon. “Voordat julle oorstap huishoudkundeklas toe wil ek ernstig met julle gesels,” begin sy, maar word in die rede geval deur Gert Geelmielie met sy pittige sêgoed. “Gert soek ‘n vrou vir die kombuis, so hy gaan lande ploeg terwyl die ander huis-huis speel.” Iets in juffrou Nellie se houding verhoed die klas om uit bars van die lag.
Dit is dan ook ‘n ernstige klomp gewasse wat ‘n uur later na die grys klaskamer met sy hoë mure, toe stap. Diè betrokke klaskamer was tot nou toe vir hulle taboe. Juffrou Nellie se stem klink nog duidelik in hulle ore op. “Ek het julle van kleintyd af geleer dat julle van onskatbare waarde is, en dat julle voedingstowwe bevat wat die mens nodig het vir sy gesondheid. Alles op hierdie aarde is geskape met ‘n doel, so is julle aan die mens gegee as voedsel. Julle is van babatyd af gevoed, vertroetel, en versorg. Ou Jan Spitvurk het gesorg dat die onkruid van daar anderkant die treinspoor nie hier tussen julle kom aanteel, en julle verdruk nie. Julle is nou in die fleur van julle bestaan, en gereed om die wêreld in te gaan. “Maar,”…. hier het juffrou Nellie se stem effens gebreek; sy het ‘n paar keer gekug en toe ferm voortgegaan. “Dit sal onregverdig wees om julle met sterre in julle oë, en drome in julle harte die wêreld in te stuur. Die lewe is hard, daarom gaan julle vandag ‘n demonstrasie sien van wat julle in die toekoms kan verwag. Wees sterk; onthou altyd die doel waarvoor julle geskape is, en lewe dit uit. Sou julle terugdeins, mag julle verlep en vir die varke gegooi word as kos.” Aan haar gesigsuitdrukking was dit duidelik dat dit die laagste van laag is wat enige gewas kan daal.
By die huishoudkundeklas aangekom betreë die gewasse die klaskamer versigtig, en neem hulle sitplekke in. Vol belangstelling kyk hulle na ‘n blink voorwerp op ‘n tafel voor in die klaskamer. “Dit lyk soos skerp tande,” fluister hulle onder mekaar, en ‘n yskoue rilling trek deur meer as een rugraat. ‘n Sydeur gaan oop; ‘n massiewe koolkop op kort beentjies, met ‘n wit voorskoot oor sy ronde maag gebind, kom ingestap. Met ‘n wit lapperige keps vee hy die sweet van sy gesig af, en glimlag breed. ”Meneer Sarel Koolkop verwelkom julle in sy kombuis,” sê hy in ‘n jollige stem. “Kom ons begin sommer dadelik…. hierdie,” en hy lê sy hand op die blink voorwerp, “is ‘n rasper. Ek soek ‘n vrywillige onder julle sodat ek vir julle kan demonstreer hoe hy werk.” Jy kan ‘n speld in die klas hoor val, en toe kom Koos Komkommer stadig regop. “Neeeee Koos!!!!” roep Bettie Beet, en gryp sy hand vas. Koos gee een van sy skewe glimlagte – wat hom so geliefd onder die gewasse maak – buk en soen Bettie op haar wang. Sy bloos bloedrooi, maar gelukkig kan niemand dit sien nie. Met sy lenige lyf, en nonchalante houding stap Koos tot voor meneer Sarel Koolkop wat mes in die hand gereed staan.
Koos klim op die tafel, soos meneer Sarel Koolkop hom aangewys het, en net voordat hy op die groenteplank gaan lê, draai hy na die gewasse toe. “Onthou wat ek vir julle van kleintyd af gesê het; ‘Moet julle oor niks komkommer nie.’” Hy gaan lê op die plank, en maak sy oë toe. Lenie Geelwortel gil hard toe meneer Sarel Koolkop die mes lig, en met een vinnige beweging Koos Komkommer se kop afkap . Wat daarna gebeur het is te grusaam om hier te beskryf, en elke gewas het sy of haar eie storie gehad om te vertel. Een ding is egter verseker, Koos Komkommer is tot held verhoog, en het as voorbeeld gedien vir elkeen van die gewasse wat hulle pad na een of ander kombuis gevind het, om so hulle doel op aarde te volbring.
‹ PreviousLê jou eier: Toortsie gooi die handdoek in
Next ›Waar kry jy die tyd?
35 thoughts on “Daar is ‘n doel met dit!!!”
September 18, 2017 om 6:44 nm
Oulik… soos net jy kan!
September 18, 2017 om 6:53 nm
Dankie Tina. Hierdie een was ‘n kopvol dinkwerk.
September 18, 2017 om 7:36 nm
Eish! Haha, Toortsie, dis oulik. Ag sjym, arme Koos Komkommer. Of is dit arme Bettie Beet wat haar geliefde so summier aan die Rasper moes afstaan? Pittiig en oulik geskryf. Ek is is so bly jy het nie regtig besluit om die vadoek … ag ek bedoel die handdoek … in te gooi nie. Dankie vir die saamspeel.
September 18, 2017 om 7:40 nm
En nou sien ek eers raak dis jy wat so spitsvondig en geesdriftig deelgeneem het Kameel! Ek het nou lekker gelag. Dankie vir die bydrae hoor?
September 18, 2017 om 7:49 nm
Met hierdie een het jy my kop laat spin. Ons kuier van Vrydag af by my jongste dogter…… en as ek my kry is my kop by die rasper i.p.v by die kleinkinders.
September 18, 2017 om 7:52 nm
O aarde! Haha, ek veroorsaak moeilikheid in die hoenderhok, maar ek geniet die eiers wat gelê word. Geniet jou kuiertjie en gee die kleinkinders ‘n ekstra drukkie.
September 18, 2017 om 8:02 nm
Klaar terug by die huis. Net ‘n paar dae wegbreek gewees. Sjoe daardie twee kleintjies is lawaaierig….. hul pa sê nie verniet dat – met my dogter en dié twee -voel dit asof daar 60 000 vroue in sy huis is nie.
September 18, 2017 om 8:06 nm
Om ouma te wees is harde werk! Die ma en pa is nog jonk en kan die straf vat, maar op my ouderdom soek ek so ‘n bietjie stilte, rus en vrede.
September 18, 2017 om 8:07 nm
September 18, 2017 om 7:42 nm
Toorts het die handdoek ingegooi 😦 Dis Kameel wat hier geskryf het. Ek dink Toorts is te preuts vir openlike romanse soos dié tussen Koos en Bettie….. tong in die kies gesê.
September 18, 2017 om 7:47 nm
Ek het net nadat ek my kommentaar ingesit het besef dat ek nou hier met verkeerde persoon praat. Haai nee wag, ek sê liewer niks oor Toorts se gewaande preutsheid nie, want dalk word die vrou kwaad vir my *koes*
September 18, 2017 om 10:55 nm
September 18, 2017 om 7:55 nm
Koos Komkommer. Rus in vrede.
Ek glo hy gaan. No more worries!!!! Hoe lyk die wêreld vir jou Una?
September 18, 2017 om 11:27 nm
September 19, 2017 om 6:40 vm
O verskriklik! En pragtige storie Toorts. Jy is n skrywer van fiksie ook!
September 19, 2017 om 7:34 vm
Ek neem nou maar aan jy praat van die storie oor Koos Komkommer se dapper optrede seegogga. Kameel sê dankie, want Kameel het dit geskryf 😀
September 21, 2017 om 11:30 nm
sowaar? Ek sal weer mooi moet kyk. Maar die verbeelding is wow! wonderlik!
September 22, 2017 om 2:35 vm
September 19, 2017 om 8:02 vm
Cooler as Koos Kombuis
September 19, 2017 om 8:24 vm
Lekker glimlag ek nou. Dankie wegkruipertjie!! ‘n Mooi dag vir jou.
September 19, 2017 om 9:18 vm
Ek sien mense verwar die skrywer Kameel. Waar kan en jou banting boerekos resepte boek koop Kameel.
Hierdie is baie oulik. Maar jy moes gewaarsku het dat weens die geweldvlakke die storie nie vir sensitiewe bleeksiele soos ek is nie. Kan nie verstaan hoekom die gewasse ‘n tertiere opvoeding nodig het nie. Nee wag ek verstaan. So ‘n opvoeding verfyn jou letterlik…
September 19, 2017 om 12:56 nm
Dankie Abrie…. daar was voorwaar ‘n verwarring met die skrywer van dié grusame storie. Kameel sal nooit ‘n banting resepteboek die lig laat sien nie…. sy is te lief vir soetgoed. Dankie vir daardie tikkie humor oor my gewasse se tertiere opvoeding…. jy laat my altyd glimlag met jou fyn humor.
September 19, 2017 om 3:35 nm
September 19, 2017 om 5:30 nm
Goeie storie Toortsie.
Dankie tog vir heldhaftige komkommers wat hulle nie komkommer nie, nie eers te aanskoue van die rasper nie.
September 19, 2017 om 6:22 nm
Dankie vir lees trommeltjie. Daar is ‘n groot probleem met wie die skrywer was van die stuk. 😀 Behalwe vir een persoon dink almal Toorts het dit geskryf. Intussen was dit Kameel. Jy is vergewe…. stuur net van daardie green curry aan. Het die resep gelees, konnie plek kry om kommentaar te lewer nie. Party van die bestandele is vir my vreemd…. maar dit lyk baie lekker.
September 19, 2017 om 7:41 nm
Miskien sal die Kameel nou onthou om haar naam onderaan te skryf. 🙂
September 19, 2017 om 7:43 nm
Kameel, op die rekenaar wys dit nog bo-aan die stuk wie dit geskryf het. Dis net op die selfoon wat dit nie wys nie.
September 20, 2017 om 9:52 vm
Het daaroor gewonder….. maar was nog te lui om laptop oop te maak. Die foon werk net soveel vinniger so ek dink baie gebruik dit sommer. Geniet jy nou jou dag!!!!
September 20, 2017 om 9:57 vm
Huerdie is ‘n week van hard werk en ook baie kuiergaste. 😁
Terug pieng: Lê-Jou-Eier: Groente het ook gevoelens – Dis Ekke
September 21, 2017 om 11:12 nm
Jy het jou goed van jou taak gekwyt Kameel. Dis maar n hartseer storie op die einde. Enige iets vir die mensdom is moontlik! Dis nou regtig”cool” geskryf, jy mag maar al moet jy jou kleinkind bietjie verwaarloos!
September 22, 2017 om 2:33 vm
Dankie scrapy. Glimlag ek nou hier in die middel van die nag vir jou.
September 22, 2017 om 10:13 nm
Het gedink die sonnetjie het bietjie geskyn hier!